Document ID: 31996R0788

Komisijas Regula (EK) Nr. 788/96
(1996. gada 22. aprīlis)
par to, kā dalībvalstis iesniedz statistiku par akvakultūras produkciju
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 43. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
tā kā zivsaimniecībā akvakultūra ir nozare, kas strauji attīstās, ar iespēju papildināt ierobežotās tradicionālās zivsaimniecības piegādes;
tā kā akvakultūras produkcija jāuzrauga un vajadzības gadījumā jākontrolē, lai nodrošinātu apmierinošus tirdzniecības nosacījumus;
tā kā akvakultūras ietekme uz reģionālo attīstību un vidi izraisa pieaugošas prasības statistikai, lai kontrolētu nozares attīstību;
tā kā Kopienas struktūrpolitikas piemērošanai zvejniecībā arī ir vajadzīga akvakultūras nozares statistika;
tā kā paredzētās rīcības mērķus var sasniegt, tikai pamatojoties uz Kopienas tiesību aktiem, kas atļauj Komisijai saskaņot statistisko informāciju Kopienas mērogā, turpretim dalībvalstu galvenais pienākums ir apkopot akvakultūras produkcijas statistiku un attīstīt vajadzīgo infrastruktūru, lai palielinātu un kontrolētu šīs statistikas ticamību;
tā kā īpašās metodes, lai izveidotu atbilstīgo Kopienas akvakultūras produkcijas statistiku, izmantojot atsevišķu valstu un starptautiskām prasībām atbilstīgās atsevišķu valstu statistikas, prasa nodrošināt dalībvalstu un Komisijas ciešu sadarbību Lauksaimniecības statistikas pastāvīgajā komitejā, kas nodibināta ar Lēmumu 72/279/EEK [2],
IR PIEŅĒMUSI ŠO REGULU.
1. pants
Vispārīgi noteikumi
Ik gadu katra dalībvalsts iesniedz Komisijai statistiku par akvakultūras produkciju visos šīs dalībvalsts ūdeņos.
2. pants
Datu iesniegšana
Deviņos mēnešos pēc katra attiecīgā kalendāra gada beigām dalībvalstis nosūta Komisijai 1. pantā minētos datus I pielikumā aprakstītajā formā, kā arī datus, kurus dalībvalstis atzīst par konfidenciāliem atbilstīgi vietējiem likumiem vai praksi par statistikas konfidencialitāti saskaņā ar Padomes 1990. gada 11. jūnija Regulu (Euratom, EEK) Nr. 1588/90 par konfidenciālu statistikas datu pārraidi Eiropas Kopienu Statistikas birojam [3].
Datus var iesniegt magnētiskos datu nesējos vai citā formā, nekā aprakstīts I pielikumā, par šādu iesniegšanu formātu dalībvalstij vienojoties ar Komisiju (Eurostat).
Ievērojot vajadzīgos pasākumus, lai nodrošinātu statistikas datu konfidencialitāti, Komisija (Eurostat) saskaņā ar šo regulu iesniegtos datus dara pieejamus dalībvalstīm.
3. pants
Definīcijas
Iesniedzamo datu definīcijas ir parādītas II pielikumā. Ja valstu pieredze vai administratīvās procedūras neļauj šīs definīcijas stingri piemērot, attiecīgās dalībvalstis informē Komisiju par izmantotajām definīcijām.
4. pants
Datu apkopošana
Dalībvalsts var izmantot paraugu apskates vai citus būtiskus avotus, lai iegūtu datus par galvenajām akvakultūras produkcijas sastāvdaļām; atlikušās sastāvdaļas var novērtēt.
Dalībvalsts, kas katru gadu kopumā ražo mazāk par 1000 tonnām, var iesniegt kopējās produkcijas novērtējumu.
Dalībvalsts atsevišķi identificē III pielikumā uzskaitītās sugas. Tomēr to sugu produkciju, kas atsevišķi nepārsniedz 1000 tonnas un nav vairāk kā 10 % no kopējās produkcijas masas, var novērtēt un uzdot kopumā.
5. pants
Pārejas periods un atkāpes
1. Ja dalībvalsts nespēj izpildīt šīs regulas prasības, regulas ieviešanas pabeigšanai Komisija var noteikt pārejas periodu maksimāli uz trim gadiem no šīs regulas spēkā stāšanās dienas.
Pārejas periodā dalībvalstij piešķir pagaidu atkāpes, kas atbrīvo no šīs regulas piemērošanas. Komisija sīki informē visas dalībvalstis par šīm atkāpēm.
2. Gadījumos, kad iekļaušana noteiktā akvakultūras nozarē var radīt tādas grūtības valsts iestādēm, kas nav samērojamas ar šīs nozares nozīmi attiecīgā dalībvalstī, saskaņā ar 7. pantā noteikto kārtību dalībvalstij var piešķirt atkāpi, no iesniedzamajiem datiem izslēdzot šīs nozares datus.
3. Atbilstīgi 2. punktam atkāpes var piešķirt maksimāli uz trim gadiem; tomēr tās var pagarināt uz turpmākiem trim gadiem. Iesniedzot lūgumu par pagarināšanu, dalībvalsts nosūta Komisijai paraugu apskates rezultātus, kas parāda šīs regulas piemērošanā sastaptās problēmas. Lūgumu izskata saskaņā ar 7. pantā noteikto kārtību.
6. pants
Komiteja
Šīs regulas piemērošanas noteikumus, ieskaitot grozījumus I pielikuma iesniedzamo datu formātā, II pielikuma definīcijās un III pielikuma sugu sarakstos, Komisija pieņem pēc apspriešanās Lauksaimniecības statistikas pastāvīgajā komitejā saskaņā ar 7. pantā noteikto kārtību.
7. pants
Procedūra
1. Gadījumos, kad jāievēro šajā pantā noteiktā kārtība, priekšsēdētājs pēc savas ierosmes vai pēc dalībvalsts pārstāvja lūguma nodod jautājumus izskatīšanai Lauksaimniecības statistikas pastāvīgajā komitejā, še turpmāk "Komiteja".
2. Komisijas pārstāvis iesniedz Komitejā veicamo pasākumu projektu. Komiteja sniedz atzinumu par šo projektu laikā, ko priekšsēdētājs var noteikt atkarībā no jautājuma steidzamības. Atzinumu sniedz ar balsu vairākumu, kas Līguma 148. panta 2. punktā paredzēts gadījumiem, kad Padomei jāpieņem lēmums pēc Komisijas priekšlikuma. Dalībvalstu pārstāvju balsis Komitejā vērtē tā, kā noteikts minētajā pantā. Priekšsēdētājs balsošanā nepiedalās.
3. Komisija pieņem pasākumus, ko piemēro tūlīt. Tomēr, ja šie pasākumi nesaskan ar Komitejas atzinumu, tad Komisija tos tūlīt dara zināmus Padomei. Tādā gadījumā:
- Komisija atliek tās noteikto pasākumu piemērošanu uz diviem mēnešiem pēc pasākumu paziņošanas dienas,
- Padome ar kvalificētu balsu vairākumu pirmajā ievilkumā norādītajā laikā var pieņemt atšķirīgu lēmumu.
8. pants
Nobeiguma noteikumi
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1996. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 22. aprīlī

Labels: 12
18
19
6